**A răsărit o stea**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A răsărit o stea

Pe cerul purpuriu,

Aş da o zi din viaţă

Şi lângă ea să fiu.

Să-i ating strălucirea,

Cu ea să mă-nfăşor

Şi-o lacrimă să vărs

Pe pieptul ei uşor.

S-o strâng în braţe toată,

Cuprinsă-ntr-o chemare,

Să nu se-ndepărteze

Ca celelalte-n zare.

Aş altoi-o-n mine,

Pe loc să-nmugurească

Şi sărutând-o-adânc,

Prin ochi să înflorească.

Şi-aş lega-o cu vise

În noaptea diafană,

Să-mi fie pur balsam

Pe veşnica mea rană.

I-aş da plăcere vie

Din cap până-n picioare,

C-o aprigă dorinţă,

Ce n-are-asemănare.

S-o duc pe căi nebune,

Pe unde n-am umblat

Şi într-un strop de-amor

Să-l stingem,c-un oftat.

De vină,nori să fie,

Ce uşor ne ating

Şi-a ta lumină vie,

Nicicând să nu o sting.

Plec cu al meu ecou

Ce se aude iară,

Şi steaua mea divină

În veci să nu mai piară!